Niiderlandy (niderl. "Nederland") to ojropejsko tajla Krōlestwa Niiderlandōw (niderl. "Koninkrijk der Nederlanden"), tworzōnego tyż ôd Aruby, Bonaire, Curaçao, Saby, Sint Eustatius a Sint Maarten (kere downij do kupy mianowały sie Niiderlandzke Antyle). Niiderlandy sōm mōnarchijōm kōnstytucyjnōm rozlygowanōm we zachodnij tajli Ojropy nad Pōłnocnym Morzym, kere ôblywo je ôd pōłnocy i zachodu. Graniczy ôd połednia s Belgijōm, a ôd schodu s Niymcōma. Aktualne granice bōły wykryślōne we 1839. Niiderlandy sōm krajym gynsto zaludńōnym. Przez połowa ich terytoriōm leży niżyj poźōmu morza. Państwo je znōme ze swojich wiatrokōw, kyjzy, chodokōw, tulipanōw, kōł a wysokigo poźōmu tolerancyje – liberalnych praw, co stosujōm sie narkotykōw , prostytucyje, segnowanio, eutanazyje a zwiōnzkōw miyndzy ludźmi tyj samyj płeci. W Niiderlandach swoja siedziba mo Miyndzynorodowy Trybōnał Karny do downij Jugosławije, Miyndzynorodowy Trybōnał Sprawiydliwości a Miyndzynorodowy Trybōnał Karny.